Grey se nuwe skool-bestuurder se pligte | Netwerk24
Grey se nuwe skool-bestuurder se pligte
Deur Gert Coetzee 16 Mei 2018 15:19
Die bestuur van Grey-kollege se etos, missie, waardes en geesbou binne skoolverband, asook dissipline is van die pligte wat die beheerraad toevertrou aan Jurie Geldenhuys, wat die beheerraad as tussentydse skoolbestuurder aangestel het.
Die beheerraad het in ’n ongekende stap die skoolhoof van Grey Sekondêr in Bloemfontein, Deon Scheepers, weens ’n vertrouensbreuk van sy beheerraadspligte onthef.
Geldenhuys, hoof van Grey Primêr, is as tydelike skoolbestuurder deur die beheerraad aangestel totdat ’n langtermynoplossing gevind word, word Grey-ouers in ’n omsendbrief deur die beheerraad verwittig.
Scheepers gaan as werknemer van die Vrystaatse onderwysdepartement voort met sy professionele pligte as skoolhoof, beperk tot slegs die bevoegdhede wat ingevolge die Skolewet aan hom toegewys is, lui die omsendbrief wat deur Henry Bücher, voorsitter, namens die beheerraad uitgereik is.
“Hierdie besluit is nie ligtelik geneem nie, maar ons kan u verseker dat ons uitsluitlik in die beste belang van elke seun, onderwyser en oud-Grey opgetree het,” sê Büchner.
Luidens die omsendbrief aanvaar Geldenhuys ook aanspreeklikheid vir die volgende:
Die bestuur van die skool se finansies tot die mate waartoe verpligtinge nie uitdruklik deur wetgewing aan die skoolhoof oorgedra is nie.
Die bestuur van die buitekurrikulêre program, soos sport en kultuur.
Die bestuur van die terrein en bates, insluitende die koshuise.
Die bestuur van personeel se nieakademiese werksaamhede.
Die bestuur van interne en eksterne kommunikasie en skakeling.
Die verteenwoordiging van die skool by alle nieakademiese forums, soos die reünie.
Die bestuur van die skool se etos, missie, waardes en geesbou binne skoolverband, en
Die bestuur van dissipline.
Meer oor: Grey-Kollege | Deon Scheepers | Jurie Geldenhuys | Bloemfontein | Afdanking | Skoolhoof
Grey-hoof ‘behou akademiese rol’